Právny základ a rozsah pôsobnosti správy

Podľa článku 511 nariadenia (EÚ) č. 575/2013 (nariadenie o kapitálových požiadavkách alebo CCR) zmeneného nariadením (EÚ) 2019/876 (ďalej len „CRRII“) je Komisia povinná do 31. decembra 2020 predložiť Európskemu parlamentu a Rade správu o týchto skutočnostiach:

a)či je vhodné zaviesť prirážku k ukazovateľu finančnej páky pre inak systémovo významné inštitúcie (ďalej len „O-SII“), a

b)či je primerané vymedzenie a výpočet veľkosti celkovej expozície uvedené v článku 429 ods. 4 nariadenia CRR vrátane zaobchádzania s rezervami v centrálnej banke.

Komisia je povinná v tejto správe zohľadniť medzinárodný vývoj a medzinárodne dohodnuté normy a zvážiť predloženie legislatívneho návrhu.

Prirážka k ukazovateľu finančnej páky pre inak systémovo významné inštitúcie

Požiadavka na vankúš ukazovateľa finančnej páky pre G-SII bola do práva EÚ zavedená v súlade s dohodou Bazilejského výboru pre bankový dohľad (ďalej len „BCBS“) z decembra 2017. Do dnešného dňa neexistuje podobná požiadavka na vankúš ukazovateľa finančnej páky pre približne 160 inštitúcií EÚ, ktoré sú v súčasnosti určené ako O-SII.

Potreba posúdiť vhodnosť zavedenia vankúša ukazovateľa finančnej páky pre O-SII vyplýva zo skutočnosti, že nariadením CRRII sa požiadavka na vankúš ukazovateľa finančnej páky zaviedla pre inštitúcie určené ako globálne systémovo významné inštitúcie (ďalej len „G-SII“). V EÚ existuje v súčasnosti osem G-SII. Pokiaľ ide o tieto inštitúcie, požiadavka na vankúš je stanovená na 50 % ich miery vankúša pre G-SII založenej na riziku a uplatňuje sa popri budúcej požiadavke na minimálny ukazovateľ finančnej páky (požiadavka piliera 1) a dodatočnej požiadavke na vlastné zdroje s cieľom riešiť riziko nadmerného využívania finančnej páky (požiadavka piliera 2).

V nariadení CRRII sa vankúš ukazovateľa finančnej páky pre G-SII plánuje začať uplatňovať od 1. januára 2022. V nariadení (EÚ) 2020/873 sa však dátum začiatku uplatňovania vankúša ukazovateľa finančnej páky pre G-SII odložil o jeden rok na 1. január 2023 s cieľom poskytnúť inštitúciám dodatočnú kapacitu na okamžitú a účinnú reakciu na vplyv ochorenia COVID-19. Udialo sa tak v súlade s revidovaným harmonogramom vykonávania, ktorý schválila skupina guvernérov centrálnych bánk a vedúcich pracovníkov centrálnych bánk zodpovedných za dohľad, ktorá je orgánom dohľadu výboru BCBS.

V nariadení CRR sa stanovujú dva odlišné dátumy, ku ktorým má Komisia zvážiť zavedenie požiadavky na vankúš ukazovateľa finančnej páky pre O-SII. Okrem uvedenej správy, ktorá sa má predložiť do konca roka 2020, sa takáto požiadavka pre O-SII môže preskúmať v rámci komplexného preskúmania súboru makroprudenciálnych nástrojov v bankovníctve za rok 2022, ako sa stanovuje v článku 513 nariadenia CRR. Uvedené preskúmanie sa má vykonať do 30. júna 2022. Komisia sa vzhľadom na odloženie dátumu začiatku uplatňovania vankúša ukazovateľa finančnej páky pre G-SII domnieva, že zavedenie dodatočnej požiadavky na vankúš pre O-SII by sa malo skôr posúdiť v rámci správy, ktorú má Komisia predložiť podľa článku 513 nariadenia CRR. Komisia bude musieť pri tomto posúdení zohľadniť skutočnosť, že O-SII predstavujú rozmanitú skupinu inštitúcií; niektoré sa veľkosťou a činnosťou podobajú G-SII, kým iné sú výrazne menšie a viac zamerané na vnútroštátnu úroveň. Táto rôznorodosť skupiny O-SII si vyžaduje dôkladné posúdenie toho, či je vhodné na túto skupinu rozšíriť požiadavku na vankúš ukazovateľa finančnej páky pre G-SII.

Rozšírenie vankúša ukazovateľa finančnej páky môže mať v skutočnosti širšie dôsledky, ktoré treba zvážiť v kontexte ďalších možných zmien makroprudenciálneho rámca pre bankový sektor a ktoré sa môžu považovať za potrebné najmä vzhľadom na poznatky získané zo súčasnej krízy. Je preto vhodnejšie zvážiť rozšírenie požiadavky na vankúš ukazovateľa finančnej páky pre O-SII v kontexte komplexného preskúmania súboru makroprudenciálnych nástrojov v bankovníctve za rok 2022.

Vymedzenie a výpočet veľkosti celkovej expozície

Nariadením CRRII sa upravil výpočet ukazovateľa finančnej páky s cieľom zosúladiť európsky rámec s revidovanou medzinárodnou normou, ktorá je zahrnutá v balíku pokrízových regulačných reforiem Bazilej III z roku 2017. Tieto úpravy boli zavedené okrem iného na zaistenie rovnakých podmienok na medzinárodnej úrovni pre inštitúcie, ktoré sú usadené v Únii, ale pôsobia aj mimo Únie.

Výbor BCBC zrevidoval od prijatia nariadenia CRRII ešte jeden osobitný aspekt svojho rámca ukazovateľa finančnej páky. S cieľom uľahčiť poskytovanie klientskych zúčtovacích služieb bolo v júni 2019 zmenené zaobchádzanie s derivátmi zúčtovanými klientom na účely ukazovateľa finančnej páky. Podľa revidovaných pravidiel je zaobchádzanie s týmito derivátmi vo všeobecnosti v súlade so zaobchádzaním stanoveným podľa štandardizovaného prístupu ku kreditnému riziku protistrany (SA-CCR) v rámci založenom na riziku. Zmena umožňuje inštitúciám kompenzovať reprodukčné náklady a potenciálnu budúcu expozíciu, pokiaľ ide o deriváty zúčtované klientom, hotovostnou a bezhotovostnou formou oddelenej počiatočnej marže a hotovostnou a bezhotovostnou formou variačnej marže prijatej od klienta.

Účastníci trhu prepojili predchádzajúce zaobchádzanie s derivátmi zúčtovanými klientom so zvýšenou koncentráciou pri poskytovaní zúčtovacích služieb. Revízia sa preto považuje za nevyhnutnú, keďže odstraňuje pre inštitúcie odrádzajúci účinok ponúkať klientske zúčtovacie služby znížením ich variabilných nákladov bez významného vplyvu na ich celkovú odolnosť. Zmena by mala uľahčiť poskytovanie zúčtovacích služieb, ktoré je v súlade s cieľom reforiem schválených po svetovej finančnej kríze v záujme vytvorenia stimulov pre centrálne zúčtovanie mimoburzových derivátov.

Revidované ustanovenie BCBS o klientskom zúčtovaní sa začne uplatňovať od 1. januára 2023. Na rozdiel od zaobchádzania podľa BCBS sa podľa revidovaného európskeho rámca ukazovateľa finančnej páky, ktorý sa uplatňuje od 28. júna 2021, bezhotovostná variačná marža nesmie ďalej používať na kompenzáciu reprodukčných nákladov. S cieľom poskytnúť európskym inštitúciám rovnaký stimul, aby ponúkali klientske zúčtovacia služby, a zaistiť rovnaké podmienky na medzinárodnej úrovni by zaobchádzanie s derivátmi zúčtovanými klientom podľa nariadenia CRR malo byť zosúladené s revidovanou medzinárodnou normou. V záujme zaistenia včasného zosúladenia má Komisia v úmysle zahrnúť revíziu do pripravovaného legislatívneho návrhu, ktorý je zameraný na vykonávanie záverečných prvkov reformy Bazilej III.

Ako sa uviedlo na začiatku tejto správy, Komisia je podľa článku 511 nariadenia CRR takisto poverená predložiť správu o vhodnosti zaobchádzania s rezervami v centrálnej banke na účely ukazovateľa finančnej páky. Podľa revidovanej normy Bazilej z roku 2017 sa nariadením CRRII zaviedla do európskeho rámca ukazovateľa finančnej páky diskrečná právomoc pri mimoriadnych okolnostiach dočasne vylúčiť určité expozície centrálnych bánk z veľkosti celkovej expozície inštitúcií. Táto diskrečná právomoc slúži na uľahčenie účinnej transmisie opatrení menovej politiky. Podľa pôvodného mechanizmu kompenzácií, ktorý je uvedený v nariadení CRRII, musí byť každý vplyv vylúčenia z rezerv v centrálnej banke úplne neutralizovaný striktne úmerným zvýšením požiadavky na individuálny ukazovateľ finančnej páky inštitúcií.

Kríza spôsobená pandémiou COVID-19 jasne poukázala na to, že takýto mechanizmus kompenzácií by bol príliš reštriktívny a že jeho uplatňovanie by neuľahčilo účinnú transmisiu menovej politiky. Keďže vyňatie rezerv v centrálnej banke by sa zvýšením požiadavky na ukazovateľ finančnej páky úplne neutralizovalo, inštitúcie by boli obmedzené, pokiaľ ide o úroveň zvýšenia ich rezerv v centrálnej banke. To by zase mohlo odradiť inštitúcie od čerpania z facilít likvidity centrálnej banky v stresovej situácii v potrebnej miere a narušiť tak účinnú transmisiu opatrení menovej politiky. Vzhľadom na ich obmedzenú voľnosť pri kontrolovaní rozsahu rezerv v centrálnej banke počas krízy by inštitúcie mohli byť nútené znižovať pákový efekt predajom aktív alebo znížením úrovne poskytovania úverov reálnej ekonomike, prípadne oboma spôsobmi.